b'\n_START_ARTICLE_\nBarbara Sukowa\n_START_PARAGRAPH_\nBarbara Sukowa (s. 2. helmikuuta 1950 Bremen, L\xc3\xa4nsi-Saksa) on kansainv\xc3\xa4lisesti tunnettu saksalainen n\xc3\xa4yttelij\xc3\xa4. H\xc3\xa4n tuli tunnetuksi 1980 roolistaan Rainer Werner Fassbinderin ohjaamassa 14-osaisessa televisiosarjassa Berlin Alexanderplatz ja h\xc3\xa4n n\xc3\xa4ytteli vuotta my\xc3\xb6hemmin saman ohjaajan elokuvassa Lola. Sukowalle my\xc3\xb6nnettiin 1986 Cannesin elokuvajuhlien Kultainen palmu -palkinto Margarethe von Trottan ohjaaman Rosa Luxemburg -elokuvan nimiroolista. Sukowa on n\xc3\xa4ytellyt monien huomattavien ohjaajien elokuvissa._NEWLINE_Sukowa on tullut tunnetuksi monien merkitt\xc3\xa4vien sinfoniaorkesterien solistina. H\xc3\xa4n on esitt\xc3\xa4nyt puheroolia Arnold Sch\xc3\xb6nbergin Pierrot lunairessa. Roolissa h\xc3\xa4n debytoi Reinbert de Leeuwin johtamassa Schoenberg Ensemlen esityksess\xc3\xa4. My\xc3\xb6hemmin h\xc3\xa4n on esitt\xc3\xa4nyt teosta Pariisissa, Lontoossa, Pietarissa, Madridissa, Roomassa, Salzburgissa, Tokiossa, Los Angelesissa ja New Yorkissa. Sukowa on esitt\xc3\xa4nyt my\xc3\xb6s resitoijan roolia Sch\xc3\xb6nbergin Gurre-Lieder-teoksessa muun muassa Berliinin filharmonikoiden kanssa. Lis\xc3\xa4ksi h\xc3\xa4n on esiintynyt kertojana Sergei Prokofjevin teoksessa Pekka ja susi sek\xc3\xa4 Felix Mendelssohnin Kes\xc3\xa4y\xc3\xb6n unelma -teoksessa._NEWLINE_Barbara Sukowa on naimisissa ohjaaja Robert Longon kanssa. H\xc3\xa4nell\xc3\xa4 on poika aiemmasta suhteestaan Daniel Olbrychskin kanssa._NEWLINE_Suomessa Sukowa esiintyi syyskuussa 2007 Radion sinfoniaorkesterin solistina Sch\xc3\xb6nbergin teoksessa Gurre-Lieder.'